Brian Mikkelsen (KF), 1999-02-03:
Det lovforslag, som vi har til første behandling i dag, adskiller sig jo ikke på mange punkter fra det nuværende lovgrundlag på området.
PLS Consults rapport fra 1997 anbefalede jo forskellige rationaliseringer og styrkelser, der for en stor del nu er blevet implementeret, og som i hvert fald foreslås implementeret af ministeren.
Og det er ændringer, som vi varmt kan anbefale i Det Konservative Folkeparti - ændringer i struktur, ændringer i direktion. Det, som jo foranlediger den politiske debat omkring det her forslag, er vel i og for sig to forhold, som jeg vil kommentere.
Det ene forhold er udviklingspuljen, og det andet forhold er valget af de seks teatre, man i Fællesskabet har valgt at prioritere.
Hvis vi tager udviklingspuljen først, så synes jeg, det er en ualmindelig dårlig idé, det må jeg sige.
Teatrene har jo som en forpligtelse i dag at udvikle, forny, skabe, prøve at komme med andre ting, som kan fornøje publikum.
Så det at skabe en ny udviklingspulje vil ikke være vejen frem.
Teatrene har jo i deres brogede mangfoldighed mulighed for at profilere sig hver for sig; mulighed for at slå på deres særkende; mulighed for at slå på deres karakteristika.
Og dér tror jeg ikke, at en udviklingspulje vil være løsningen.
Men det må vi jo diskutere med ministeren.
Omkring teatersituationen har jeg det at sige: For det første synes jeg ikke, at det er en sag for Folketingets partier under en folketingsforhandling at forhandle om, hvilke teatre der skal have lov til at bestå så at sige.
Nu har man jo i Det Storkøbenhavnske Teaterfællesskab sammen med ministeren fundet frem til de seks teatre, som har fundet nåde for det her, altså Betty Nansen Teatret, Dr. Dantes Aveny, Folketeatret, Nørrebros Teater, Østre Gasværk og Gladsaxe Teater. Det teater, som vi jo så har diskuteret, og som der har været en del debat om i pressen, har jo så været Rialto.
Jeg tror, de fleste, der har været der, er enige om, at det er noget anderledes end de andre teatre.
Det er et lille teater, som ikke kræver de store ressourcer, men som tilbyder en produktion og nogle kunstneriske kvaliteter og en udfoldelse, som de andre teatre ikke tilbyder, og det er jo den mangfoldighed, som vi skal tilstræbe i teaterverdenen.
Vi skal selvfølgelig også hele tiden have for øje, at det ikke kun handler om kvantitet, men det handler også om kvalitet.
Altså: Hvordan får man et ordentligt produkt ud af de penge, man giver til teatret?
Hvordan får man sikret sig, at publikum er opmærksomme på det, og hvordan får man sikret
sig, at publikum får glæde af det?
Og dér er det altså ikke bare løsningen at sige: Jamen vi vil have, at der skal være så og så mange penge til så og så mange teatre.
Nej, man må gå ind kvalitativt og se på de forskellige teatre.
Det må jeg sige.
Og da Rialto Teatret besidder de kvaliteter, det nu engang gør,
vil jeg da opfordre ministeren til - uden at det skal være en folketingsaftale, for det mener jeg som sagt skal være en administrativ beslutning - at se på den udviklingspulje, som ministeren jo er så begejstret for og glad for, og som jo tager penge fra det eksisterende teaterarbejde: at man eksempelvis kunne tage halvdelen af den pulje, som er på 7,5-8 mio. kr. og bruge de 3,7 af dem på Rialto Teatret. På den måde vil man jo slå to fluer med ét smæk, og man vil servere en god løsning lige på den flade hånd for ministeren, og jeg håber da på, at hun tager imod det, hvad skal man sige, gode løsningsforslag, synes jeg i hvert fald selv.
Med hensyn til forslaget her synes vi, at intentionen er rigtig.
Vi er imod udviklingspuljen.
Vi er skeptiske over for overskudsdeling, men kan måske godt se, at der kan være et vist formål i det ligesom på filmsiden, hvor man jo har en sådan fifty-fifty-ordning, og hvor man betaler tilbage af de midler, som man har overskud af.
Det må selvfølgelig aldrig, aldrig nogensinde overstige det offentlige tilskud, man får,
sådan så det bliver en slags pengemaskine for det offentlige. Men det er vi villige til at diskutere med ministeren.
Vi er så at sige afventende positive i Det Konservative Folkeparti over for forslaget.